អ្នក​តាក់​តែង​ច្បាប់​កម្ពុជា ឡាវ វៀតណាម ជំរុញ​ការ​អភិវឌ្ឍ​​តំបន់​ត្រីកោណ
សន្និសីទ​បាន​ឯកភាព​ស្នើ​សុំ​សភា​នៃ​ប្រទេស​ទាំង​បី​ឲ្យ​បង្កើត​គណៈកម្មការ​អន្តរ​សភា​កម្ពុជា ​ឡាវ ​និង​វៀតណាម​។
បន្ទាប់ពីការពិភាក្សាគ្នាអស់រយៈពេល២ថ្ងៃ ស្តីអំពីគោលនយោបាយ និងយុទ្ធសាស្ត្រនានាទាក់ទងនឹងការអភិវឌ្ឍតំបន់ត្រីកោណ គណៈកម្មាធិការកិច្ចការបរទេសរបស់រដ្ឋសភានៃប្រទេសកម្ពុជា វៀតណាម ឡាវ បានសម្រេចជំរុញការអនុវត្តកិច្ចព្រមព្រៀងសហប្រតិបត្តិការរវាងរដ្ឋាភិបាលទាំងបីស្តីពីការអភិវឌ្ឍតំបន់ត្រីកោណ និងបានយល់ព្រមសហការរួមគ្នាក្នុងការទាក់ទាញអ្នកវិនិយោគទុន បរទេសនិងជំនួយអភិវឌ្ឍ ដើម្បីអភិវឌ្ឍហេដ្ឋារចនាសម្ព័ន្ធចាំបាច់សម្រាប់បម្រើឱ្យការអភិវឌ្ឍសេដ្ឋកិច្ច និងសង្គម នៅក្នុងតំបន់ត្រីកោណ។ នៅថ្ងៃព្រហស្បតិ៍នេះ សភានៃប្រទេសទាំងបីបានបញ្ចប់កិច្ចពិភាក្សារយៈពេល២ថ្ងៃ នៅក្នុងខេត្តក្រចេះ ស្តីពីការអភិវឌ្ឍតំបន់ត្រីកោណដែលតាំងនៅព្រំដែននៃប្រទេសទាំងបី។ តំបន់ត្រីកោណគឺជាតំបន់ដែលស្ថិតនៅចន្លោះព្រំដែនរួមរវាងប្រទេស កម្ពុជា ដែលមានខេត្តស្ទឹងត្រែង ខេត្តមណ្ឌលគីរី និងខេត្តរតនគីរី ប្រទេសឡាវ ដែលមានខេត្តអាត់តាពើ ខេត្តសារាវ៉ាន់ និងខេត្តសេកុង និងប្រទេសវៀតណាម ដែលមានខេត្តដាក់លាក ខេត្តដាក់ណុង ខេត្តចាឡៃ និងខេត្តកន្ទុំ។ សេចក្តីប្រកាសរួមរបស់គណៈកម្មាធិការកិច្ចការបរទេសរបស់រដ្ឋសភានៃប្រទេសទាំងបីបានបញ្ជាក់ថា រដ្ឋសភានៃប្រទេសទាំងបីបានយល់ព្រមសហការរួមគ្នាក្នុងការទាក់ទាញអ្នកវិនិយោគទុនបរទេស និងចលនាជំនួយអភិវឌ្ឍ ដើម្បីអភិវឌ្ឍហេដ្ឋារចនាសម្ព័ន្ធចាំបាច់ សម្រាប់បម្រើឱ្យការអភិវឌ្ឍសេដ្ឋកិច្ច និងសង្គមនៅក្នុងតំបន់ត្រីកោណ។ ខ្លឹមសារសំខាន់នៃសេចក្តីប្រកាសរួមនោះគឺ «ស្ថាប័នសភាត្រៀមខ្លួនជានិច្ចដើម្បីជួយការងាររដ្ឋាភិបាលរៀងៗខ្លួនក្នុង ការអភិវឌ្ឍតំបន់ត្រីកោណនេះ ឱ្យបានឆាប់រហ័ស ដើម្បីជាគុណប្រយោជន៍រួម»។ សេចក្តីប្រកាសរួមនេះ ក៏បានលើកឡើងដែរថា សន្និសីទបានឯកភាពស្នើសុំសភានៃប្រទេសទាំងបីឲ្យបង្កើតគណៈកម្មការអន្តរសភាកម្ពុជា ឡាវ និងវៀតណាម ដើម្បីធ្វើការតាមដាន និងជំរុញការអនុវត្តគោលនយោបាយ និងយន្តការអភិវឌ្ឍតំបន់ត្រីកោណ ដែលបានសម្រេចដោយនាយករដ្ឋមន្ត្រីនៃប្រទេសទាំងបីរួចហើយ។ គណៈកម្មាធិការកិច្ចការបរទេសរដ្ឋសភានៃប្រទេសទាំងបីលើកទឹកចិត្តការផ្លាស់ប្តូរទស្សនកិច្ចរវាងសមាជិកសភានៅតាមតំបន់ត្រីកោណ ដើម្បីផ្លាស់ប្តូរព័ត៌មាននិងបទពិសោធន៍ក្នុងវិស័យច្បាប់ និងស្វែងរកដំណោះស្រាយរួម ដើម្បីធានាការអនុវត្តឱ្យមានប្រសិទ្ធភាពខ្ពស់នូវគោលបំណងអភិវឌ្ឍន៍តំបន់ត្រីកោណរបស់រដ្ឋាភិបាលនៃប្រទេសទាំងបី។ សេចក្តីប្រកាសរួមនេះ ក៏បានផ្តោតទៅលើកិច្ចព្រមព្រៀង ដែលបានឯកភាពគ្នាជាទ្វេភាគីរួចហើយក្នុងការបោះ និងជួសជុលបង្គោលព្រំដែនរវាងប្រទេសកម្ពុជា ឡាវ និងវៀតណាម។ លោក ផៃ ស៊ីផាន រដ្ឋលេខាធិការ និងជាអ្នកនាំពាក្យប្រចាំទីស្តីការគណៈរដ្ឋមន្ត្រី បានថ្លែងថា រដ្ឋាភិបាលកម្ពុជាស្វាគមន៍សេចក្តីប្រកាសរួមរបស់រដ្ឋសភានៃប្រទេសទាំងបីក្នុងការជួយរដ្ឋាភិបាល ដើម្បីបង្កើនល្បឿននៃការអភិវឌ្ឍតំបន់ត្រីកោណ។ លោកស៊ីផានបានថ្លែងដូច្នេះថា៖ «រដ្ឋាភិបាល ត្រូវតែអនុវត្តតាមទិសដៅនៃការងារនយោបាយដែលកើតចេញនៅក្នុងសភានេះ។ វាមិនមែន គ្រាន់តែជាការលើកទឹកចិត្តទេ ប៉ុន្តែថែមទាំងផ្តល់ឱកាសបន្ថែមទៀតដល់រាជរដ្ឋាភិបាល ឬ រដ្ឋាភិបាលរៀងៗខ្លួនរបស់ផងខ្លួនដែលមានឱកាសក្នុងការបន្តពង្រឹងបន្ថែមទៀតនូវកិច្ចសហប្រតិបត្តិការ និងទំនាក់ទំនងល្អតាមរយៈសភាដែលជាម្ចាស់អំណាច»។ ក្រុមអ្នកជំនាញការអភិវឌ្ឍបាននិយាយថា សេចក្តីសម្រេចរបស់សភានៃប្រទេសទាំងបីនេះ បានបង្ហាញពីការជួយគាំទ្រដល់សកម្មភាពការងារគោលនយោបាយ និងយន្តការអភិវឌ្ឍតំបន់ត្រីកោណរបស់រដ្ឋាភិបាលប្រទេសទាំងបីប្រកបដោយប្រសិទ្ធភាព និងតម្លាភាព៕